  Виталий Пронин Эгра Лыдӟиськон писпуэз чеберъялозы Кабачи школае 2 гуртъёсысь - Герейысь но Чимошурысь - нылпиос дышетскыны ветло.- Туэ 1-тӥ классэ 11 пиналъёс лыктӥзы, - вера гуртысь библиотекаен кивалтӥсь Вера Чиркова. - Соос ваньзы ик гуртысьтымы нылпи садэ ветлэмын, библиотекае гожтӥськемын. Соин, дыр, садэ ветлыкузы ик, тросэз пиналъёс туж чебер лыдӟиськыны дышизы. Школае мынэменызы валче ми соослы малпамы «Кызьы чеберъяно лыдӟиськон писпуэз» ужрад ортчытыны. Котькуд нылпи писпуэз лыдӟем чуръёсыныз, со понна ми юри жетон лэсьтӥм, чебер карыны быгатоз. Со сяна, гуртысьтымы шаертодонъя «Ибырвесь» музее но Герей гуртын вордскем кылбурчилэн но тодосчилэн Пётр Поздеевлэн музей-комнатаяз вуылозы. Та музеймы милям далайгес ужа ини. Пиналъёс писательлэн улэм-вылэменыз пыр-поч тодматскозы.1-тӥ классэ лыктэм пиналъёсты визьнодалоз кема аръёс ӵоже ужам, ӟеч дышетӥсь Валентина Потаповна Чуракова.Глазов Лыдӟисьёсты шумпотто Алигес «Удмуртия» издательствоын Глазов городысь но ёросысь гожъяськисьёслэн «В пути мы обретаем лица» альманахсы потӥз.Отчы 60-лэсь уно авторъёслэн ужъёссы пыртэмын. Соос пӧртэм арлыдоесь: зэмос писательёс но нылпиос, литератураен тунсыкъяськисьёс но дышетӥсьёс. Книгаен тодматскон ортчиз «Россия» дворецын.- Ужрадэ маке мында калык люкаськиз, - шуэ Россиысь Писательёслэн огазеяськонзылэн ёзчиез Майя Московкина. - Ӝытбыт чузъяськизы кылбуръёс, кырӟанъёс, авторъёсын тодматским. Малпаськом, азьланяз но лыдӟисьёсты шумпоттомы книгаосын.Вотка  Данъялозы сӥзьылэз Городысь П. Чайковскийлэн усадьбаяз 10-тӥ сентябре ортчоз «Осенины» ужрад.«Осенины» шаерамы 3-тӥзэ радъяське. Сое малпаз но улонэ пыӵатэ шаерысьтымы Ӟуч культурая огазеяськон. Шулдыръяськонэ вуозы пӧртэм городъёсысь, ёросъёсысь фольклор ансамбльёс. Лыктоз кыдёкысь куно но - Белоруссиысь «Спадчына» коллектив.Ужрадын усьтӥськоз емышъёслы, сяськаослы сӥ-зем адӟытон. Кӧтэз тырыны луоз  сылалтӥськемъёсын, пӧраськемъёсын. Татын ик спортъя ӵошатсконъёсын кужымзэс мерталозы воргоронъёс. Нылпиос суредаськозы бумага яке асфальт вылын.  0+Пичи Пурга 500 арзэс пусйизы Норья черкогуртлы 500 ар тырмиз. 1841-тӥ арын та гуртэ приход усьтӥллям.Юбилейлы сӥзем ужрадэ уно калык люкаськиз. Сьӧрло улыны кошкемъёс но, эсьмаса, вордскем палъёсазы шумпотыса бертӥзы. Ужрадын усьтӥзы ёросысь кибашлылэсь Владимир Капитоновлэсь лэсьтэм стелазэ. Норья воршудлы сӥзьыса, Иван Иванович  нылпиен кышномуртэ пулэсь вӧлэм. Та стелаез гуртэ пырон доры ик, вырйылэ, интыязы. Собере кыл сётӥзы ёрос но гурт администрациен кивалтӥсьёслы. Норьяос гуртысьтызы данэ потэм адямиоссэс, ужысь но ожысь ветеранъёссэс пусйытэк ӧз кельтэ. Ульчалы быдэ дасязы ӝӧкъёс: кин ӝук пӧзьтӥз, кин чорыг лым, кин пыжиськиз. Бакча сиёнъёсын но киужъёсын адӟытон радъямын вал. 9 часын ӝыт салют сётӥзы на.Каракулино  Нылэз лёгаз ныл Боярка гуртысь 4 аресъем нылашез мотоциклэн лёгазы.Нылаш 12 аресъем сузэреныз ульча кузя мыно вылэм. Мотиклэн руль сьӧраз пукись 1991-тӥ арын вордӥськем нылмурт соосты синйылтымтэ - вылазы пырем.Солэн правоез азьвыл ик таламын ни вылэм. Кышкыт учыр  лэсьтэмез бќрсьы эмъясьёсты ӧтьымтэ, азьлань ширтэм но кенер вылэ пырем.Туннэ 2 нылъёс больницаын йӧнатӥсько.Алнаш Нырысетӥез уз луы берпуметӥез Алнаш ёросын туэ нырысьсэ ортчиз пичи футболэн шудонъя вожвылъяськон.Ӵошатсконэ 7 команда пыриськиз. 4-ез Алнаш черкогуртысь: дышетскисьёслэн «Спортинг», студентъёслэн «Синий иней», куасэн бызьылӥсьёслэн «Вымпел» но ёрослэн огазеям «Арсенал» командаоссы. Со сяна, «Молодая гвардия» но «Рассвет» эштосъёсысь но Ляли гуртысь «Спарта» командаос. Вормисе потӥзы «Арсенал», «Синий иней» но «Молодая гвардия» командаос. Нимысьтыз кузьымен пусъемын усто шудӥсьёс. Гужем ӵоже кыстӥськись ужрад ваньмызлы кельшиз, тросэз вуоно ар сярысь малпаськыны кутскизы ни.Кияса Шумпотон вуиз! Та нуналъёсы Кияса-Лутоха но Колошур сюрес лэсьтон мынэ.Ӝоген уж йылпумъяськыны кулэ. Лутохаозь сюресэз ӝутӥзы Пичи Пурга ёросысь сюрес лэсьтӥсьёсын ӵош, нош Лутохаысен Выль Тӥгырменозь киясаос асьсэ кужымен ужало ини.Та гуртъёсы нуись сюрес котьку ик алама вал. Табере гуртоос шумпото: коласькыса уз ветлэ ни, нылпиоссэс но ӵукналы быдэ вольыт сюрес вылтӥ автобусэн школае нуозы-ваёзы. Асьсэос но ужаны капчи мылкыдын ветлозы. Но сюресэз асфальтэн кисьтозы шуыса веразы, пе, вал, нош сое щебенен но кӧльыен гинэ шобыртӥзы.Дасязы Любовь Тихонова, Ольга Корепанова Теги: гуртулон ёросъёс  